Γιάννης Σμυρλής

Ο Γιάννης Σμυρλής (Αθήνα, 22 Αυγούστου 1979) είναι Έλληνας πολιτικός επιστήμονας και κομματικό στέλεχος της Νέας Δημοκρατίας. Από τον Φεβρουάριο του 2023 είναι Γενικός Διευθυντής της Νέας Δημοκρατίας. 

Διετέλεσε Γενικός Γραμματέας του Υπουργείου Εξωτερικών από το 2020 έως το 2022. 

 Βιογραφία 
Ο Γιάννης Σμυρλής γεννήθηκε τον Αύγουστο του 1979 στην Αθήνα, από τον Κωνσταντίνο και την Αθηνά Σμυρλή. Μεγάλωσε στην Κάντζα και έχει καταγωγή από το Κεφαλάρι Στυμφαλίας Κορινθίας. Αποφοίτησε από το Λύκειο του Πειραματικού Σχολείου του Πανεπιστημίου Αθηνών (ΠΣΠΑ). Σπούδασε πολιτικές επιστήμες στο Τμήμα Πολιτικής Επιστήμης και Δημόσιας Διοίκησης του Εθνικού και Καποδιστριακού Πανεπιστημίου Αθηνών λαμβάνοντας πτυχίο (BS) το 2003. Πραγματοποίησε στο ίδιο πανεπιστήμιο, μεταπτυχιακές σπουδές πάνω στις Διεθνείς Σχέσεις και τις Ευρωπαϊκές Σπουδές, και έλαβε μεταπτυχιακό δίπλωμα (MA) το 2006. Εργάζεται στον ιδιωτικό τομέα ως ελεύθερος επαγγελματίας από το 2009. Μιλάει αγγλικά και γαλλικά. 

Υπήρξε υπότροφος του German Marshall Foundation των ΗΠΑ. 

 Πολιτική δραστηριοποίηση 
Κατά τα φοιτητικά του χρόνια, ήταν ενεργό μέλος της ΔΑΠ-ΝΔΦΚ. Ήταν μέλος του Εκτελεστικού Γραφείου της ΟΝΝΕΔ από το 2001 έως το 2010, διατελώντας υπεύθυνος ΜΑ.ΚΙ. και υπεύθυνος Διεθνών Σχέσεων και Απόδημου Ελληνισμού της οργάνωσης. Διετέλεσε επίσης μέλος της Κεντρικής Επιτροπής της ΟΝΝΕΔ από το 2004 έως το 2010. Το 2005 εξελέγη αντιπρόεδρος της Νεολαίας του Ευρωπαϊκού Λαϊκού Κόμματος,  υπεύθυνος για θέματα εργασίας, εκπαίδευσης και πολιτικής στρατηγικής. Τον Μάρτιο του 2007 εκλέχθηκε ως πρώτος Έλληνας πρόεδρος της Νεολαίας του Ευρωπαϊκού Λαϊκού Κόμματος (ΕΛΚ), θέση που παρέμεινε έως τον Μάρτιο του 2009. 

Τον Φεβρούαριο του 2013 ορίστηκε Γραμματέας Διεθνών Σχέσεων και Ευρωπαϊκής Ένωσης της Νέας Δημοκρατίας, θέση στην οποία παρέμεινε έως το 2020. Ορίστηκε Γενικός Γραμματέας του Υπουργείου Εξωτερικών αρμόδιος για τις Διεθνείς Οικονομικές Σχέσεις και την Εξωστέφεια και Πρόεδρος της Ελληνικής Εταιρείας Επενδύσεων και Προώθησης Εξαγωγών - Enterprise Greece το Νοέμβριο του 2020. Παραιτήθηκε από την θέση στις 29 Δεκεμβρίου 2022.

Στις 10 Ιανουαρίου 2023 ορίστηκε ως αναπληρωτής Γενικός Διευθυντής της Νέας Δημοκρατίας αρμόδιος για οργανωτικά και εκλογικά ζητήματα.  Τον Φεβρουάριο του 2023 ανέλαβε Γενικός Διευθυντής της Νέας Δημοκρατίας.https://nd.gr/smyrlis-giannis

 Προσωπική ζωή 
Είναι παντρεμένος με την Ντίμη Κορδαλή, και έχουν δύο παιδιά. 

 Παραπομπές 

Κατηγορία:Έλληνες πολιτικοί επιστήμονες
Κατηγορία:Πολιτικοί της Νέας Δημοκρατίας
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών